Chaldėjų bažnyčios

**Chaldėjų bažnyčios** – Rytų bažnyčios, kuriose laikomasi chaldėjų apeigų. Nuo XV a. sudaro Asirų rytų bažnyčia ir Babilono chaldėjų patriarchatas.

Asirų rytų bažnyčia (Šventoji apaštališkoji katalikiškoji asirų rytų bažnyčia) yra senovės Rytų stačiatikių bažnyčia, aukščiausias vadovas – katolikas patriarchas, nuo 1976 m. – Dincha IV, reziduoja Čikagoje. Yra apie 400 000 tikinčiųjų (Irake, Irane, Sirijoje, Libane, Šiaurės Amerikoje, Australijoje, Indijoje, Rusijoje, Gruzijoje, Armėnijoje), 3 metropolijos - Čikagos, Beiruto ir Tričuro (Indija, Keralos valstija), 6 vyskupijos – Finikso ir San chosės (abu JAV), Feirfildo (Australija), Norsborgo (Švedija), Etobicoke (Kanada), Teherano. 1968 m. atskilo Senoji asirų rytų bažnyčia, aukščiausias vadovas – katolikas patriarchas, nuo 1969 m. Tadas II (Mar Adajas), centras Bagdade, yra 2 arkivyskupijos Irake ir Sirijoje, vyskupija Šiaurės Amerikoje.

Pasak tradicijos, Chaldėjos teritorijoje (Babilonijos pietuose) krikščionybę paskleidęs apaštalas Tomas. Iš pradžių bažnyčios organizacija buvo pavaldi Antiochijos patriarchui. Centralizuota apie 310 m., vadovavo Seleukijos–Ktesifono vyskupas (vėliau suteiktas katoliko, nuo 410 m. katoliko patriarcho titulas). Iki 850 m. centras – Seleukija-Ktesifonas (dabartinis ai Madainas), 1282–1285 m. – Bagdadas, 1283–1317 m. – Arbilis. 1332–1364 m. – Karamlesas, 1365–1437 m. – Mosulas, 1437–1497 m. ir 1504–1804 m. – Rabban Hormizdas, netoli Alkošo, visi Irake), 1497–1504 m. – Gazarta-Bet Zabdajas (dab. Cizre, Turkija). V a. pab. Asirų rytų bažnyčia, priėmusi nestorijonybę, tapo savarankiška. VII-VIII a. vykdė misijas Indijoje, Tibete, Kinijoje, Mongolijoje (XIV a. pr. buvo 30 metropolijų, apie 200 vyskupijų), po Timūro antpuolių išliko nedidelė bendruomenė dabartinės Turkijos rytuose. 1553 m. dalis tikinčiųjų perėjo į katalikybę, 1662 m. dalis jų grįžo į Asirų rytų bažnyčią, iki 1804 m. vadovavo du patriarchai, 1662-1672 m. centras Urmija, 1672-1918 m. Kodšanis, netoli dab. Jolemeriko, abu Turkijoje), 1918-1940 m. Mosulas, 1940-1975 m. San Fransiskas, nuo 1976 m. Čikaga. Per Pirmąjį pasaulinį karą daug tikinčiųjų išžudyta Turkijoje, XX a. 4 dešimtmetyje – Irake, nemažai emigravo į JAV ir į Europą. Babilono chaldėjų patriarchatas – asirų vietinė Bažnyčia, atsiskyrusi nuo Asirų rytų bažnyčios ir prisijungusi prie Katalikų bažnyčios, aukščiausias vadovas – Babilono chaldėjų patriarchas, nuo 1989 m. – Rapolas I (Mar Rouphael I), reziduoja Bagdade. Yra apie 500 000 tikinčiųjų (Irake, Irane, Turkijoje, Egipte, Sirijoje, Libane, Izraelyje, Prancūzijoje, JAV), 4 metropolijos (2 Irake ir 2 Irane), 5 arkivyskupijos (3 Irake, po 1 Irane ir Turkijoje), 11 vyskupijų (5 Irake, po 1 Irane, Libane, Egipte, Sirijoje, Turkijoje ir JAV), 1 patriarchiškasis vikariatas (Izraelyje).

Nuo XIII a. tarp asirų veikę pranciškonai ir dominikonai paskatino dalį tikinčiųjų pereiti į katalikybę. 1553 m. jiems sudarius uniją su Katalikų bažnyčia, pirmuoju patriarchu tapo archimandritas Jonas Sulaka (Simonas VIII). Patriarchato centrai – 1553–1555 m. Dijarbakyras, 1555–1580 m. Siirtas (abu Turkijoje), 1580–1638 m. Šalmas (Iranas), 1638–1649 m. Kodšanis, 1650-1662 m. Urmija. 1577–1580 m. unija nutrūko, tačiau Dijarbakyre veikusių kapucinų įtikintas ją atnaujino Juozapas I. 1681 m. iš naujo įkurtas chaldėjų patriarchatas, 1696 m. pavadintas Babilono patriarchatu, 1830 m. – Babilono chaldėjų patriarchatu, 1681–1828 m. centras Dijarbakyras, 1830–1838 m. Rabban Hormizdas, Mosulas, Bagdadas, 1848–1947 m. – Mosulas, nuo 1947 m. – Bagdadas. Žymesni patriarchai: Juozapas V Audas (valdė 1848–1878 m., 1853 m. sušaukė patriarchiškąjį sinodą, kuris sutvirtino dogminius pagrindus ir bažnyčios drausmę, 1869–1870 m. su 7 vyskupais dalyvavo Vatikano I-ajame susirinkime, paskelbė jo nutarimus), Elijas XIV (XIII) Abuljonamas (valdė 1879–1894 m. reformavo liturgines knygas), Juozapas VI Emanuelis II Tomas (valdė 1900–1947 m., 1902 m. sudarė dalies Kurdistano nestorijonų uniją, įkūrė vyskupijų).

Popiežiaus Jono Pauliaus II ir Dinchos IV kristologiniu susitarimu 1994 m. užmegzti Asirų rytų bažnyčios ir Katalikų bažnyčios ryšiai, nuo 1996 m. gerinami Asirų rytų bažnyčios ir Babilono chaldėjų patriarchato santykiai (1997 m. įkurta pastoracinio bendradarbiavimo komisija, 1997 m. pradėtas Asirų rytų ir Antiochijos sirų stačiatikių bažnyčių dialogas).

## Šaltiniai

1. ↑ Chaldėjų bažnyčios. Visuotinė lietuvių enciklopedija, T. IV (Chakasija-Diržių kapinynas). V.: Mokslo ir enciklopedijų leidybos institutas, 2003